Dorpspanne kraai albei koning | Netwerk24
Dorpspanne kraai albei koning
Deur Odette Kruger 11 Julie 2019 06:01
Venter Scholtz van Upington Dorp 1 keer Saterdag (06/07) vir Maxwell Smith van die United-rugbyklub op die Mxolisi Dicky Jacobs-stadion. Agter is Jacquin Basson van Dorp 1. Foto: Odette Kruger
Die United-rugbyklub in Upington het Saterdag (06/07) twee wedstryde op die Mxolisi Dicky Jacobs-stadion aangebied, wat albei deur spanne van Upington-Dorp gewen is.
Eerste aan die beurt was ’n vriendskap­like wedstryd tussen Upington Dorp 2 en die Defence Force Collegians (DFC).
Vroeg in die stryd het Dorp 2 die bal opgetel nadat DFC se agterlyn die bal verloor het en Dorp 2 se Nawan Klaaste dit in punte kon verander.
DFC het die voortou geneem om teen rustyd met 22 – 8 voor te loop.
Met vele skrums in die tweede helfte kon Dorp 2 uiteindelik weer agter die pale draai nadat vars asems op die veld gestuur is.
Voor ’n juigende paviljoen het DFC vir Dorp 2 laat les opsê deur die stryd met 36 – 18 te wen.
Daarna het die United-rugbyklub teen Upington Dorp 1 op die stadion te staan gekom. Die eerste minute van die stryd is in United se helfte gespeel toe Dorp 1 ’n skrum op die 5 m-lyn gekry het. Dorp 1 se Pieter Cockeran het om die skrum gebreek en gedruk. Kort daarna is Dorp 1 gestraf weens ’n gevaarlike duikslag en United kon punte aanteken.
Met die afskop het United aangeslaan en die bal het in Theuns Kotze (Dorp 1) se hande beland. Theuns se skoppie bo-oor United se verdedigingslyn is deur sy spanmaat, Johan Myburgh, met ’n drie onder die pale opgevolg. Dorp 1 het reeds met 14 – 5 voorgeloop toe die tuisspan ’n aanslaan deur Dorp 1 kon gebruik om oor die kalklyn te duik. Halftyd was die besoekers met 28 – 17 voor.
Die laaste helfte het die toeskouers op hul tone gehad met ’n naelbytstryd wat United op ’n stadium sien voorloop het met 36 punte teenoor 28. Upington Dorp 1 het egter sy sokkies opgetrek om uiteindelik met 42 – 41 koning te kraai.